## Ivace+i i l’Institut Cartogràfic actualitzaran el Mapa de sòl industrial per a facilitar la implantació d’empreses a la Comunitat Valenciana

*** Els consellers Marián Cano i Vicente Martínez Mus han presidit la Mesa Interdepartamental de Sòl Industrial
* Firmen un protocol de col·laboració per a potenciar l’actual visor de sòl industrial amb la millor tecnologia perquè siga més eficaç i accessible**

La consellera d’Innovació, Indústria, Comerç i Turisme, Marián Cano, i el conseller de Medi Ambient, Infraestructures i Territori, Vicente Martínez Mus, han presidit la Mesa Interdepartamental de Sòl Industrial per a implantar noves mesures.

Durant la reunió, els consellers han firmat un protocol de col·laboració entre l’Institut Valencià de Competitivitat i Innovació, Ivace+i, i l’Institut Cartogràfic Valencià (ICV) amb l’objectiu d’actualitzar i millorar el Mapa de sòl industrial de la Comunitat Valenciana per a facilitar la implantació d’empreses que generen ocupació i riquesa i el desenrotllament del territori.

Com ha destacat Martínez Mus, este acord és “fonamental per a continuar avançant passos, perquè hi ha molta capacitat d’inversió que vol vindre a la Comunitat i hem de continuar col·laborant per a fer-ho més fàcil”.

La col·laboració entre els instituts se centrarà en la posada en comú d’experiència i recursos. Ivace+i aportarà el seu coneixement en la gestió de dades de sòl industrial, mentres que l’ICV contribuirà amb la seua experiència en programació geomàtica i desenrotllament de visors cartogràfics.

Este acord, tal com ha explicat la consellera d’Innovació, “permetrà actualitzar el mapa actual utilitzant la millor tecnologia perquè es convertisca en una ferramenta més eficaç, actualitzada i interactiva per als municipis i usuaris”. L’objectiu és desenrotllar un visor interactiu de les activitats econòmiques de la Comunitat Valenciana en el qual es podran consultar les parcel·les de sòl industrial i les seues característiques, així com informació addicional d’interés.

Marián Cano ha destacat que, amb este esforç conjunt, “des de la Generalitat reafirmem el nostre compromís de facilitar l’accés a sòl industrial de qualitat per a la posada en marxa de nous projectes empresarials que generen inversió, llocs de treball i talent a la Comunitat Valenciana”.

Per la seua banda, el conseller Vicente Martínez Mus ha destacat el treball “per a crear sinergies entre els diferents organismes per a la posada en comú de les dades de sòls industrials propietat d’Ivace+i i l’experiència en programació geomàtica, a través de visors cartogràfics, que disposa l’ICV”. I, ha afegit, “que d’esta manera s’obtindrà una actualització de l’aplicació adaptada amb la millor tecnologia, que se suma a altres apostes en matèria de territori dutes a terme per la Generalitat”.

El protocol no suposa cost econòmic per a cap de les parts, de manera que la seua aplicació i execució es desenrotllarà amb els seus mitjans personals i materials. Ivace+i i l’ICV es comprometen a desenrotllar, amb data límit el 31 de maig de 2025, una primera versió del nou visor.

**Mapa de sòl industrial**

El Mapa de sòl industrial és una ferramenta en línia creada per Ivace+i amb la col·laboració de l’ICV per a localitzar sòl industrial disponible a la Comunitat Valenciana, per a la promoció de les àrees empresarials, l’atracció d’inversors i per a orientar la política industrial.

Qualsevol persona interessada pot consultar-la en la [web](http://https/geoidev.gva.es/parcs_empresarials/), accedir a la informació i situar-se a on més li convinga. Compta amb un total de 643 àrees industrials indexades de 279 localitats. 147 polígons corresponen a la província de Castelló, 325 a la de València i 171 a la província d’Alacant.

Des que es va posar en marxa s’està completant amb la informació que aporten els ajuntaments, i és Ivace+i qui la gestiona a través de la càrrega de dades en la capa del Visor cartogràfic que l’ICV ha posat a disposició per a tal fi.

Fecha: 17/03/2025